CELEX: 32018D0316(01)
Language: el
Date: 2018-03-14 00:00:00
Title: Εκτελεστική απόφαση της Επιτροπής, της 14ης Μαρτίου 2018, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης αίτησης τροποποίησης των προδιαγραφών προϊόντος για ονομασία στον αμπελοοινικό τομέα όπως προβλέπεται στο άρθρο 105 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου [Chianti Classico (ΠΟΠ)]

16.3.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 100/7
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 14ης Μαρτίου 2018
   σχετικά με τη δημοσίευση στην Επίσημη Εφημερίδα της Ευρωπαϊκής Ένωσης αίτησης τροποποίησης των προδιαγραφών προϊόντος για ονομασία στον αμπελοοινικό τομέα όπως προβλέπεται στο άρθρο 105 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
   [Chianti Classico (ΠΟΠ)]
   (2018/C 100/09)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 97 παράγραφος 3,
   Εκτιμώντας τα ακόλουθα:
   
               (1)
            
            
               Η Ιταλία υπέβαλε αίτηση τροποποίησης των προδιαγραφών της ονομασίας «Chianti Classico» σύμφωνα με το άρθρο 105 του κανονισμού (ΕΕ) αριθ. 1308/2013.
            
         
               (2)
            
            
               Η Επιτροπή εξέτασε την αίτηση και διαπίστωσε ότι πληρούνται οι προϋποθέσεις που προβλέπονται στα άρθρα 93 έως 96, στο άρθρο 97 παράγραφος 1 και στα άρθρα 100, 101 και 102 του κανονισμού (ΕΕ) αριθ. 1308/2013.
            
         
               (3)
            
            
               Ως εκ τούτου, για να καταστεί δυνατή η υποβολή ενστάσεων σύμφωνα με το άρθρο 98 του κανονισμού (ΕΕ) αριθ. 1308/2013, θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης η αίτηση τροποποίησης των προδιαγραφών προϊόντος για την ονομασία «Chianti Classico»,
            
         ΑΠΟΦΑΣΙΖΕΙ:
   Άρθρο μόνο
   Η αίτηση τροποποίησης των προδιαγραφών προϊόντος για την ονομασία «Chianti Classico» (ΠΟΠ), σύμφωνα με το άρθρο 105 του κανονισμού (ΕΕ) αριθ. 1308/2013, εμφαίνεται στο παράρτημα της παρούσας απόφασης.
   Σύμφωνα με το άρθρο 98 του κανονισμού (ΕΕ) αριθ. 1308/2013, η δημοσίευση της παρούσας απόφασης παρέχει το δικαίωμα ένστασης κατά της τροποποίησης των προδιαγραφών του προϊόντος, η οποία αναφέρεται στο πρώτο εδάφιο του παρόντος άρθρου, εντός δύο μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
   
      Βρυξέλλες, 14 Μαρτίου 2018.
      
         
            Για την Επιτροπή
         
         Phil HOGAN
         
            Μέλος της Επιτροπής
         
      
   
   
      (1)  ΕΕ L 347 της 20.12.2013, σ. 671.
   
      ΠΑΡΑΡΤΗΜΑ
      
         «CHIANTI CLASSICO»
      
      
         PDO-IT-A1235-AM02
      
      
         Ημερομηνία αίτησης: 24.12.2015
      
      ΑΙΤΗΣΗ ΓΙΑ ΤΡΟΠΟΠΟΙΗΣΗ ΤΩΝ ΠΡΟΔΙΑΓΡΑΦΩΝ ΤΟΥ ΠΡΟΪΟΝΤΟΣ
      1.   Κανόνες που διέπουν την τροποποίηση
      
      Άρθρο 105 του κανονισμού (ΕΕ) αριθ. 1308/2013 — μη ήσσονος σημασίας τροποποίηση
      2.   Περιγραφή και αιτιολόγηση της τροποποίησης
      
      2.1.   Τροποποίηση του άρθρου 4 των προδιαγραφών του προϊόντος
      
      Σύμφωνα με την παρούσα τροποποίηση, ο οίνος «Chianti Classico» θα μπορεί να πωληθεί μόνο αφού ληφθεί πιστοποίηση από τον αρμόδιο φορέα ελέγχου. Εκτιμάται ότι με την τροποποίηση των προδιαγραφών θα διασφαλιστεί καλύτερα η ποιότητα του προϊόντος, το οποίο στο εξής θα μπορεί να μεταφέρεται από την αποθήκη παραγωγής για εμπορικούς σκοπούς μόνον αφότου έχει παρασχεθεί πιστοποίηση. Επομένως, η τροποποίηση αποσκοπεί στη βελτίωση της μέσης ποιότητας του «Chianti Classico» και στη μεγιστοποίηση της αυθεντικότητας και του τυπικού χαρακτήρα του προϊόντος.
      Η συγκεκριμένη τροποποίηση δεν επηρεάζει το ενιαίο έγγραφο.
      2.2.   Τροποποίηση του άρθρου 5 των προδιαγραφών του προϊόντος
      
      Με την τροποποίηση του άρθρου 5 εισάγεται ένας νέος τύπος προϊόντος «Chianti Classico», ο οποίος προσδιορίζεται με την ένδειξη «Gran Selezione», η οποία υποδεικνύει τις χρησιμοποιούμενες τεχνικές μεθόδους παραγωγής. Στόχος είναι η δημιουργία ενός τύπου προϊόντος, το οποίο θα μπορεί να τοποθετηθεί στην κορυφή της νέας «πυραμίδας ποιότητας» του «Chianti Classico». Ο οίνος «Chianti Classico Gran Selezione» διαθέτει ιδιαίτερες χημικές, φυσικές και οργανοληπτικές ιδιότητες, πιο περιοριστικές από εκείνες των οίνων «Chianti Classico» εσοδείας συγκεκριμένου έτους ή «Riserva», και εμφιαλώνεται αποκλειστικά από τον παραγωγό, ο οποίος για τον σκοπό αυτό πρέπει να επιλέξει τον καλύτερο οίνο «Chianti Classico» που παράγει.
      Η συγκεκριμένη τροποποίηση αναγράφεται στο ενιαίο έγγραφο:
      
                  —
               
               
                  στο σημείο 4 «Περιγραφή του/των οίνου/ων» υπό τον τίτλο «Chianti Classico Gran Selezione»·
               
            
                  —
               
               
                  στο σημείο 5 «Οινοποιητικές πρακτικές» υπό τον τίτλο «Ουσιώδεις οινολογικές πρακτικές»·
               
            
                  —
               
               
                  στο σημείο 9 «Άλλες ουσιώδεις προϋποθέσεις» υπό τον τίτλο «Chianti Classico Gran Selezione».
               
            2.3.   Τροποποίηση του άρθρου 6 των προδιαγραφών του προϊόντος
      
      Οι οργανοληπτικές απαιτήσεις του οίνου «Chianti Classico» τροποποιήθηκαν ελαφρώς και, από χημική άποψη, αυξήθηκε το ελάχιστο όριο του εκχυλίσματος χωρίς σάκχαρα. Τα τελευταία χρόνια, χάρη και στη χρήση νέων κλώνων της ποικιλίας Sangiovese, οι οίνοι «Chianti Classico» εσοδείας συγκεκριμένου έτους και «Riserva» είναι πιο δομημένοι και έχει αυξηθεί το ελάχιστο εκχύλισμα χωρίς σάκχαρα, δεδομένου ότι δεν βρίσκεται σχεδόν ποτέ κάτω από τα νέα όρια που έχουν θεσπιστεί (24 g/l για τους οίνους εσοδείας συγκεκριμένου έτους και 25 g/l για τους οίνους Riserva). Τέλος, το εκχύλισμα για τους οίνους «Chianti Classico Gran Selezione» προτείνεται να είναι 26 g/l, δεδομένου ότι η κατηγορία αυτή περιλαμβάνει οίνους που έχουν παλαιωθεί για μεγάλο χρονικό διάστημα και οι οποίοι, ως εκ τούτου, διαθέτουν πληρέστερο σώμα.
      Όσον αφορά τους οίνους «Chianti Classico Riserva», οι τροποποιήσεις περιλαμβάνουν πρόταση για την κατά το δυνατόν μεγαλύτερη τυποποίηση της εν λόγω παραγωγής.
      Η συγκεκριμένη τροποποίηση αναγράφεται στο ενιαίο έγγραφο:
      
                  —
               
               
                  στο σημείο 4 «Περιγραφή του/των οίνου/ων» υπό τους τίτλους «Chianti Classico», «Chianti Classico Riserva» και «Chianti Classico Gran Selezione».
               
            2.4.   Τροποποίηση του άρθρου 7 των προδιαγραφών του προϊόντος
      
      Οι τροποποιήσεις που περιέχονται στο άρθρο 7, αφορούν μόνο το εικονιστικό λογότυπο «Gallo Nero» (Μαύρος Πετεινός). Σύμφωνα με το άρθρο 17 παράγραφος 7 του νομοθετικού διατάγματος αριθ. 61/2010, το διακριτικό στοιχείο του «Chianti Classico» είναι η εικόνα ενός μαύρου πετεινού, η οποία, από το 2005, πρέπει να εμφανίζεται σε όλες τις φιάλες οίνου DOCG Chianti Classico. Στην προτεινόμενη τροποποίηση των προδιαγραφών του προϊόντος, το σχέδιο και το χρώμα της εικόνας του μαύρου πετεινού έχουν υποστεί μικρές μεταβολές· συνεπώς, το λογότυπο που χρησιμοποιούνταν προηγουμένως αντικαταστάθηκε από τη νέα αυτή εκδοχή του.
      Το εικονιστικό λογότυπο και η φράση «Gallo Nero» δεν μπορούν σε καμία περίπτωση να αντικαταστήσουν την ονομασία ΠΟΠ «Chianti Classico». Το εν λόγω σήμα αποτελεί απλώς ένα πρόσθετο στοιχείο που πρέπει να τοποθετείται στις φιάλες οίνου ΠΟΠ «Chianti Classico».
      Η συγκεκριμένη τροποποίηση αναγράφεται στο ενιαίο έγγραφο:
      
                  —
               
               
                  στο σημείο 9 «Άλλες ουσιώδεις προϋποθέσεις» υπό τους τίτλους «Chianti Classico», «Chianti Classico Riserva» και «Chianti Classico Gran Selezione» (τελευταίο στοιχείο).
               
            2.5.   Τροποποίηση του άρθρου 8 των προδιαγραφών του προϊόντος
      
      Η προτείνουσα κοινοπραξία αποφάσισε να απαγορεύσει τη χρήση της φιάλης τύπου «fiasco» Τοσκάνης για τους οίνους «Chianti Classico Riserva» και «Chianti Classico Gran Selezione», σύμφωνα τη λογική των προτεινόμενων τροποποιήσεων οι οποίες αποσκοπούν στην ενίσχυση της ποιότητας του προϊόντος και στην τοποθέτησή του στο ανώτερο τμήμα της αγοράς.
      Η συγκεκριμένη τροποποίηση δεν επηρεάζει το ενιαίο έγγραφο.
      ΕΝΙΑΙΟ ΕΓΓΡΑΦΟ
      1.   Καταχωρισμένη ονομασία
      
      Chianti Classico
      2.   Τύπος γεωγραφικής ένδειξης
      
      ΠΟΠ – προστατευόμενη ονομασία προέλευσης
      3.   Κατηγορίες αμπελοοινικών προϊόντων
      
      
               
                  1.
               
               
                  Οίνος
               
            4.   Περιγραφή του οίνου (των οίνων)
      
      Chianti Classico
      —   Χρώμα: ρουμπινί, ποικίλης έντασης·
      —   Άρωμα: έντονο, ανθώδες, χαρακτηριστικό·
      —   Γεύση: ξηρή, νωπή, ευχάριστη, ελαφρώς τανική που ωριμάζει με την πάροδο του χρόνου·
      —   Ελάχιστος ολικός αλκοολικός τίτλος κατ' όγκο: 12,0 %·
      —   Ελάχιστο εκχύλισμα χωρίς σάκχαρα: 24,0 g/l.
      
         Γενικά αναλυτικά χαρακτηριστικά
      
      
                  Μέγιστος ολικός αλκοολικός τίτλος (σε % vol)
               
               
                   
               
            
                  Ελάχιστος αποκτημένος αλκοολικός τίτλος (σε % vol)
               
               
                   
               
            
                  Ελάχιστη ολική οξύτητα
               
               
                  4,5  γραμμάρια ανά λίτρο, εκφραζόμενη σε τρυγικό οξύ
               
            
                  Μέγιστη πτητική οξύτητα (σε χιλιοστοϊσοδύναμα ανά λίτρο)
               
               
                  20
               
            
                  Μέγιστος ολικός θειώδης ανυδρίτης (σε χιλιοστόγραμμα ανά λίτρο)
               
               
                   
               
            Chianti Classico Riserva
      —   Χρώμα: έντονο ρουμπινί, που με τον χρόνο τείνει προς το βαθυκόκκινο·
      —   Άρωμα: έντονο, φρουτώδες και επίμονο·
      —   Γεύση: ξηρή, ισορροπημένη και πολύ τανική·
      —   Ελάχιστος ολικός αλκοολικός τίτλος κατ' όγκο: 12,5 %·
      —   Ελάχιστο εκχύλισμα χωρίς σάκχαρα: 25,0 g/l.
      
         Γενικά αναλυτικά χαρακτηριστικά
      
      
                  Μέγιστος ολικός αλκοολικός τίτλος (σε % vol)
               
               
                   
               
            
                  Ελάχιστος αποκτημένος αλκοολικός τίτλος (σε % vol)
               
               
                   
               
            
                  Ελάχιστη ολική οξύτητα
               
               
                  4,5  γραμμάρια ανά λίτρο, εκφραζόμενη σε τρυγικό οξύ
               
            
                  Μέγιστη πτητική οξύτητα (σε χιλιοστοϊσοδύναμα ανά λίτρο)
               
               
                  20
               
            
                  Μέγιστος ολικός θειώδης ανυδρίτης (σε χιλιοστόγραμμα ανά λίτρο)
               
               
                   
               
            Chianti Classico Gran Selezione
      —   Χρώμα: έντονο ρουμπινί, που με την παλαίωση τείνει προς το βαθυκόκκινο·
      —   Άρωμα: άρωμα μπαχαρικών, επίμονο·
      —   Γεύση: ξηρή, επίμονη και ισορροπημένη·
      —   Ελάχιστος ολικός αλκοολικός τίτλος κατ' όγκο: 13,0 % vol.
      —   Ελάχιστο εκχύλισμα χωρίς σάκχαρα: 26,0 g/l.
      
         Γενικά αναλυτικά χαρακτηριστικά
      
      
                  Μέγιστος ολικός αλκοολικός τίτλος (σε % vol)
               
               
                   
               
            
                  Ελάχιστος αποκτημένος αλκοολικός τίτλος (σε % vol)
               
               
                   
               
            
                  Ελάχιστη ολική οξύτητα
               
               
                  4,5  γραμμάρια ανά λίτρο, εκφραζόμενη σε τρυγικό οξύ
               
            
                  Μέγιστη πτητική οξύτητα (σε χιλιοστοϊσοδύναμα ανά λίτρο)
               
               
                  20
               
            
                  Μέγιστος ολικός θειώδης ανυδρίτης (σε χιλιοστόγραμμα ανά λίτρο)
               
               
                  130
               
            Τα λοιπά αναλυτικά χαρακτηριστικά όλων των εν λόγω οίνων είναι σύμφωνα με τη σχετική ευρωπαϊκή νομοθεσία.
      5.   Οινοποιητικές πρακτικές
      
      α.   Ουσιώδεις οινολογικές πρακτικές
      
      Ειδική οινολογική πρακτική
      Chianti Classico Gran Selezione
      Το «Chianti Classico Gran Selezione» μπορεί να παραχθεί αποκλειστικά από σταφύλια που παράγονται σε αμπελώνες τους οποίους διαχειρίζεται η εταιρεία εμφιάλωσης.
      β.   Μέγιστες αποδόσεις
      
      «Chianti Classico», «Chianti Classico Riserva» και «Chianti Classico Gran Selezione»:
      52,5 εκατόλιτρα ανά εκτάριο
      «Chianti Classico», «Chianti Classico Riserva» και «Chianti Classico Gran Selezione»:
      7 500 kg σταφυλιών ανά εκτάριο
      6.   Οριοθετημένη περιοχή
      
      Η περιοχή παραγωγής των οίνων «Chianti Classico» (συμπεριλαμβανομένων των «Riserva» και «Gran Selezione») βρίσκεται στο κέντρο της περιφέρειας της Τοσκάνης, στην επικράτεια των επαρχιών της Φλωρεντίας και της Σιένας. Τα όριά της καθορίστηκαν με κοινή υπουργική απόφαση της 31ης Ιουλίου 1932.
      Περιγραφή:
      Καταρχάς περιγράφονται τα όρια του τμήματος της εν λόγω περιοχής το οποίο βρίσκεται εντός της επαρχίας της Σιένας. Ως σημείο εκκίνησης λαμβάνεται το σημείο όπου το σύνορο μεταξύ των επαρχιών της Σιένας και του Αρέτσο τέμνεται από το ρέμα Borro Ambrella della Vena, κοντά στον οικισμό Pancole του δήμου Castelnuovo Berardenga.
      Από το σημείο αυτό, το όριο ακολουθεί τον ποταμό Ambra και έναν ανώνυμο παραπόταμό του μέχρι το αγρόκτημα Ciarpella, και στη συνέχεια τον ημιονικό δρόμο που οδηγεί στο αγρόκτημα Casa al Frate. Από εκεί, ακολουθεί μία νοητή γραμμή μέχρι τον ποταμό Ombrone (υψόμετρο 298 μέτρα).
      Στη συνέχεια ακολουθεί ημιονικό δρόμο και κατεβαίνει σε υψόμετρο 257 μέτρων, όπου συναντάει χωματόδρομο ο οποίος καταλήγει στον δρόμο προς Castelnuovo Berardenga. Ο εν λόγω δρόμος ανεβαίνει ως υψόμετρο 354 μέτρων και στη συνέχεια ακολουθεί το φρεάτιο Malena Morta έως τη συμβολή του με το ρέμα Borro Spugnaccio. Το όριο συνεχίζεται κατά μήκος του φρεατίου Morta Malena ως το Pialli (σε υψόμετρο 227 μέτρων) και από εκεί ακολουθεί το φρεάτιο Malena Viva για μικρό διάστημα, προτού συνεχιστεί σε νοητή γραμμή προς την Santa Lucia (υψόμετρο 252 και 265 μέτρα) και τον ποταμό Arbia. Αφού φτάσει στον ποταμό το όριο συνεχίζεται προς τα ανάντη του, κατά μήκος των διοικητικών ορίων μεταξύ των δήμων της Σιένας και του Castelnuovo Berardenga.
      Το όριο της περιοχής στη συνέχεια συμπίπτει με τα διοικητικά όρια των δήμων Σιένας, Castelnuovo Berardenga, Castellina, Monteriggioni και Poggibonsi, μέχρι που συναντάει το ρέμα Borro di Granaio, που συμπίπτει με τα όρια του δήμου Φλωρεντίας, το οποίο ακολουθεί μέχρι το αγρόκτημα Le Valli. Στη συνέχεια ακολουθεί τον δημοτικό δρόμο, διέρχεται από το San Giorgio και τις πηγές Cinciano και συνεχίζει μέχρι που ξανασυναντάει τα όρια της επαρχίας, τα οποία συμπίπτουν με τα όρια μεταξύ των δήμων Poggibonsi και Barberino. Στη συνέχεια ακολουθεί τον ποταμό Drove έως ότου εισέλθει στην επαρχία της Φλωρεντίας. Περιγραφή των ορίων του τμήματος της περιοχής παραγωγής που βρίσκεται εντός της επαρχίας της Φλωρεντίας: Αρχικά, το σύνορο ακολουθεί τον ποταμό Drove μέχρι το Mulino della Chiara, όπου συναντάει τα διοικητικά όρια μεταξύ των δήμων Tavarnelle και Barberino, τα οποία ακολουθεί για μικρό διάστημα. Στη συνέχεια, στρίβει ανατολικά κατά μήκος ενός άλλου μικρού ρέματος, διέρχεται από το Biricucci και το Belvedere και αμέσως μετά φτάνει στον δρόμο San Donato-Tavarnelle. Ακολουθεί τον δρόμο αυτό ως το Morocco και έπειτα χαράσσει μία νοητή γραμμή που, διερχόμενη από τη Figlinella, φτάνει στην Sambuca, όπου συναντάει τον ποταμό Pesa. Ακολουθώντας τον ρου του ποταμού, το όριο αρχικά συμπίπτει με τα διοικητικά όρια μεταξύ των δήμων San Casciano Val di Pesa και Tavarnelle, και στη συνέχεια ξανασυναντάει τον ποταμό, μετά το Ponte Rotto. Από το σημείο αυτό, τα όρια της περιοχής παραγωγής συμπίπτουν με τα διοικητικά όρια των δήμων San Casciano και Greve. Το όριο της περιοχής παραγωγής του «Chianti Classico» στη συνέχεια επανεισέρχεται στην επαρχία της Σιένας και ακολουθεί τα διοικητικά όρια των δήμων Radda in Chianti και Gaiole και, για μικρό διάστημα, του δήμου, Castelnuovo Berardenga πριν φτάσει στο σημείο από το οποίο ξεκίνησε η περιγραφή εν λόγω περιοχής.
      7.   Κυριότερα οινοποιήσιμα σταφύλια
      
      Sangiovese N. - Sangioveto
      8.   Περιγραφή του δεσμού (των δεσμών)
      
      «Chianti Classico», «Chianti Classico Riserva» και «Chianti Classico Gran Selezione»:
      Από μορφολογική άποψη, η περιοχή είναι ένα σύμπλεγμα λόφων ύψους 200-600 μέτρων από το επίπεδο της θάλασσας, οι πλαγιές των οποίων δεν έχουν μεγάλο μήκος, είναι όμως ενίοτε απότομες. Από γεωλογική άποψη, το υπέδαφος της περιοχής είναι ασπίδα από σχιστόλιθο (galestro), με κατά τόπους άργιλο κλιμακωτής μορφής (argille scagliose) που εναλλάσσεται με λεπτόκοκκο ασβεστολιθικό ψαμμίτη και έδαφος τύπου alberese. Το έδαφος είναι γενικά ρηχό, πρόσφατο, και κυμαίνεται από αμμοαργιλώδες έως χαλικώδες, με μέτρια περιεκτικότητα σε άργιλο· από χημική άποψη, είναι φτωχό σε οργανική ουσία, με μειωμένη παρουσία αφομοιώσιμου φωσφόρου και πλούσιο σε ανταλλάξιμα κατιόντα. Το λοφώδες ανάγλυφο δημιουργεί χείμαρρους και σε συνδυασμό με την κατανομή των βροχοπτώσεων δυσκολεύει σημαντικά τον έλεγχο των υδάτων. Το κλίμα της περιοχής είναι ηπειρωτικό: τον χειμώνα η θερμοκρασία ενίοτε πέφτει πολύ χαμηλά, ενώ τα καλοκαίρια είναι ξηρά. Η ημερήσια διακύμανση της θερμοκρασίας είναι ήπια και οι βροχοπτώσεις διαμορφώνονται στα 850 mm ετησίως.
      Η οινοποιητική παράδοση της περιοχής ανάγεται στα αρχαία χρόνια, με σχετικές μαρτυρίες από την εποχή των Ετρούσκων και των Ρωμαίων. Από τα τέλη του Μεσαίωνα μεγάλες εκτάσεις διατέθηκαν για την καλλιέργεια της αμπέλου, η οποία κατέστη οικονομικά σημαντική και απέκτησε διεθνή φήμη. Ο παραγόμενος οίνος αναφέρεται σε ιστορικά έγγραφα από το έτος 1200, ενώ η πρώτη συμβολαιακή πράξη στην οποία εμφανίζεται η επωνυμία Chianti αναφερόμενη στον οίνο που παράγεται στην περιοχή χρονολογείται από το έτος 1398. Η περιοχή του Chianti Classico ήταν η πρώτη αμπελουργική ζώνη στον κόσμο που ορίστηκε, με διακήρυξη του Κόζιμο ΙΙΙ, μεγάλου δούκα της Τοσκάνης το 1716. Με βάση αυτή τη διακήρυξη, οριοθετήθηκε η περιοχή εντός της οποίας μπορούσαν να παράγονται οίνοι Chianti. Ο οίνος Chianti παραγόταν αποκλειστικά από σταφύλια της ποικιλίας Sangiovese. Μεταξύ του 1834 και του 1837, ο βαρόνος Bettino Ricasoli, ιταλός πολιτικός που διετέλεσε πρωθυπουργός της Ιταλίας το 1861, δημοσίευσε την πλέον ενδεδειγμένη σύνθεση για την παραγωγή ενός ευχάριστου, ημιαφρώδους ερυθρού οίνου, η οποία στη συνέχεια αποτέλεσε τη βάση για την επίσημη σύνθεση του οίνου Chianti: 70 % Sangiovese, 15 % Canaiolo, 15 % Malvasia· και την εφαρμογή της τεχνικής «Governo all'uso Toscano».
      Καθώς η παραγωγή της περιοχής δεν μπορούσε να ανταποκριθεί στην αυξανόμενη ζήτηση, άρχισε και στις γειτονικές περιοχές να παράγεται οίνος με χρήση των ίδιων συστημάτων και μειγμάτων σταφυλιών όπως στη ζώνη του Chianti. Για αυτό και το 1924, 33 παραγωγοί ίδρυσαν την κοινοπραξία για την προστασία του οίνου Chianti και του σήματος καταγωγής του, και το 1932, με διάταγμα χορηγήθηκε το δικαίωμα χρήσης της ένδειξης «Classico» στον οίνο από την παλαιότερη αμπελουργική ζώνη του Chianti, ως οίνου παραγόμενου στην ιστορική περιοχή. Το 1996, μετά από μια διαδικασία που διήρκεσε 70 έτη, το «Chianti Classico» αναγνωρίστηκε ως οίνος ανεξάρτητα από το κοινό «Chianti» και απέκτησε τις δικές του, χωριστές προδιαγραφές προϊόντος.
      Οι παραγωγοί του εν λόγω οίνου πάντοτε προτιμούσαν να χρησιμοποιούν σταφύλια της ντόπιας ποικιλίας Sangiovese και συνεχίζουν να εφαρμόζουν καλλιεργητικές τεχνικές που δεν επηρεάζουν τα ιδιαίτερα χαρακτηριστικά των σταφυλιών.
      Οι παραδοσιακές μέθοδοι διαμόρφωσης των πρέμνων είναι το σύστημα Guyot τύπου «archetto toscano» και το Royat τύπου «cordone speronato». Επίσης καθορίστηκαν οι αποδόσεις σταφυλιών και οίνου ανά εκτάριο στους 7,5 τόνους σταφυλιών ή στα 52,50 εκατόλιτρα οίνου, που είναι οι χαμηλότερες στην Ιταλία. Ο οίνος εσοδείας συγκεκριμένου έτους δεν μπορεί να διατεθεί στην αγορά πριν από την 1η Οκτωβρίου του έτους που έπεται της συγκομιδής.
      Ο συνδυασμός φυσικών και ανθρωπογενών παραγόντων προσδίδει στο οίνο «Chianti Classico» φρουτώδη, στρογγυλή, ξηρή και γεμάτη γεύση, βαθυκόκκινο χρώμα, καλή δομή, αλκοολικό τίτλο τουλάχιστον 12 % και μέτρια οξύτητα.
      Το Sangiovese, η κύρια ποικιλία σταφυλιών που χρησιμοποιείται για τον οίνο Chianti Classico, είναι ευαίσθητο σε εξωτερικούς παράγοντες και διακρίνεται για την ικανότητά του να ερμηνεύει τα χαρακτηριστικά του εδάφους και να προσαρμόζεται στο αμπελοτόπι όπου καλλιεργείται. Δεν είναι τυχαίο ότι η ποικιλία Sangiovese αποδίδει άριστα αποτελέσματα σε λίγες μόνο περιοχές της Τοσκάνης. Ένα ιδιαίτερο οργανοληπτικό χαρακτηριστικό του «Chianti Classico» είναι το μπουκέτο ανθέων ίριδας και βιολέτας που οφείλεται στο ψαμμιτικό έδαφος της περιοχής και το άρωμα άγριων μούρων που προέρχεται από τα ασβεστούχα εδάφη.
      Το κλίμα, το λοφώδες ανάγλυφο και η μορφολογία του εδάφους δημιουργούν ένα περιβάλλον με άπλετο φως, το οποίο είναι επομένως ιδανικό για τη σωστή ωρίμανση των σταφυλιών. Οι υψηλές θερινές θερμοκρασίες, η άφθονη ηλιοφάνεια μέχρι τον Σεπτέμβριο και τον Οκτώβριο, καθώς και το αρκετά υψηλό ημερήσιο εύρος θερμοκρασίας επιτρέπουν την αργή ωρίμανση των σταφυλιών και προσδίδουν στο «Chianti Classico» τα τυπικά οργανοληπτικά και χημικά χαρακτηριστικά του, ιδίως όσον αφορά το χρώμα, το μπουκέτο και την περιεκτικότητά του σε αλκοόλη. Η χαμηλές αποδόσεις σταφυλιών ανά εκτάριο επιδρούν στα σταφύλια, προσδίδοντάς τους επίπεδα σακχάρων που είναι συμβατά με αλκοολικό τίτλο τουλάχιστον 12 °. Οι οινοποιητικές τεχνικές ενδέχεται να διαφέρουν για τις διάφορες ποικιλίες σταφυλιών, οι οποίες συνήθως οινοποιούνται χωριστά, ώστε να εκφραστούν πλήρως οι οργανοληπτικές τους ιδιότητες.
      Ο επαγγελματισμός των αμπελουργών του Chianti, που αποδεικνύεται από την ιστορία της συγκεκριμένης αμπελουργικής περιοχής καθιστά δυνατή τη συνέχιση της φήμης του «Chianti Classico» και της ιστορίας του.
      9.   Άλλες ουσιώδεις προϋποθέσεις
      
      «Chianti Classico», «Chianti Classico Riserva» και «Chianti Classico Gran Selezione»:
      
         Νομικό πλαίσιο:
      
      Νομοθεσία της ΕΕ
      
         Τύπος επιπλέον προϋπόθεσης:
      
      Εμφιάλωση εντός της οριοθετημένης περιοχής
      
         Περιγραφή της προϋπόθεσης:
      
      Οι διατάξεις για την εμφιάλωση εντός της οριοθετημένης περιοχής καθορίστηκαν σύμφωνα με τη νομοθεσία της ΕΕ [άρθρο 8 του κανονισμού (ΕΚ) αριθ. 607/2009], και το εθνικό δίκαιο (άρθρο 10 παράγραφοι 3 και 4, του νομοθετικού διατάγματος αριθ. 61, της 8ης Απριλίου 2010, νυν άρθρο 35 παράγραφοι 3, και 4 του νόμου αριθ. 238/2016). Σύμφωνα με την ανωτέρω νομοθεσία, με εξαίρεση ειδικών προϋφιστάμενων καταστάσεων που αναφέρονται στο άρθρο 5 των προδιαγραφών, η εμφιάλωση πρέπει να πραγματοποιείται εντός της οριοθετημένης γεωγραφικής περιοχής ώστε να διαφυλάσσεται η ποιότητα και η φήμη του «Chianti Classico», να διασφαλίζεται η προέλευσή του και η αποτελεσματικότητα των σχετικών ελέγχων. Τα ιδιαίτερα χαρακτηριστικά και οι ιδιότητες του οίνου «Chianti Classico», που συνδέονται με τη γεωγραφική περιοχή προέλευσης και τη φήμη της ονομασίας, διασφαλίζονται καλύτερα εάν ο οίνος εμφιαλώνεται στην περιοχή παραγωγής, καθώς η εφαρμογή και η τήρηση όλων των τεχνικών κανόνων σχετικά με τη μεταφορά και την εμφιάλωση ανατίθενται σε επιχειρήσεις της περιοχής οι οποίες διαθέτουν τις αναγκαίες γνώσεις, την τεχνογνωσία καθώς και το συμφέρον να διατηρήσουν τη φήμη την οποία έχουν αποκτήσει. Εξάλλου, η απαίτηση αυτή διασφαλίζει ότι οι οινοπαραγωγοί υπάγονται σε ένα αποτελεσματικό σύστημα ελέγχων της εμφιάλωσης εκ μέρους των αρμόδιων φορέων, καθώς αποφεύγονται όλοι οι κίνδυνοι που ενδέχεται να επιφέρει η μεταφορά του προϊόντος εκτός της περιοχής. Ως εκ τούτου, η διάταξη αυτή ωφελεί τους ίδιους τους οινοπαραγωγούς οι οποίοι έχουν επίγνωση και ευθύνη για τη διασφάλιση της ποιότητας και της φήμης της ονομασίας.
      Chianti Classico Gran Selezione
      
         Νομικό πλαίσιο:
      
      Νομοθεσία της ΕΕ
      
         Τύπος επιπλέον προϋπόθεσης:
      
      Συμπληρωματικές διατάξεις σχετικά με την επισήμανση
      
         Περιγραφή της προϋπόθεσης:
      
      Σύμφωνα με το άρθρο 66 παράγραφος 1 του κανονισμού (ΕΚ) αριθ. 607/2009, οι οίνοι που διατίθενται στην κοινοτική αγορά μπορούν να φέρουν ενδείξεις που αφορούν ορισμένες μεθόδους παραγωγής. Η ένδειξη «Gran Selezione» περιγράφει οίνους που παράγονται με τη χρήση περιοριστικών μεθόδων παραγωγής σταφυλιών και μεταποίησης οίνου. Συγκεκριμένα οι οίνοι «Chianti Classico Gran Selezione» μπορούν να παραχθούν αποκλειστικά από σταφύλια παραγόμενα σε αμπελώνες τους οποίους διαχειρίζεται η εταιρεία εμφιάλωσης· δεν επιτρέπεται ο εμπλουτισμός τους με εξωτερικά προϊόντα και πρέπει να διαθέτουν ανώτερα φυσικοχημικά και οργανοληπτικά χαρακτηριστικά σε σχέση με τους οίνους τύπου «Riserva». Εν συντομία, σκοπός ήταν να διασφαλιστεί ότι η παραγωγή σταφυλιών και η εμφιάλωση πραγματοποιούνται από την ίδια εκμετάλλευση, χωρίς να τίθεται κανένας περαιτέρω περιορισμός στην περιοχή εμφιάλωσης σε σύγκριση με τους περιορισμούς που καθορίζονται και αιτιολογούνται για την ονομασία στο σύνολό της. Οι οίνοι «Gran Selezione» αποτελούν την κορυφή της γκάμας «Chianti Classico». Παράγονται υπό την ευθύνη των ίδιων των αμπελουργών που επιλέγουν προσεκτικά τα καλύτερα σταφύλια και τους καλύτερους αμπελώνες τους. Η επιπλέον προϋπόθεση της απαίτησης για εμφιάλωση των οίνων «Gran Selezione» από τους ίδιους τους παραγωγούς απορρέει από την ανάγκη να διασφαλιστεί η επίτευξη όλων των ειδικών χαρακτηριστικών ενός ιδιαίτερα σύνθετου και μοναδικού προϊόντος. Επομένως, για αυτόν τον τύπο οίνου είναι αναγκαίο, ακόμη περισσότερο από ό,τι για το κοινό «Chianti Classico», τα στάδια της παραγωγής, της οινοποίησης και της εμφιάλωσης να εκτελούνται από μία και μόνο οντότητα, ώστε η ευθύνη για την ποιότητα του προϊόντος να ανατίθεται σε μία μόνο επιχείρηση.
      «Chianti Classico», «Chianti Classico Riserva» και «Chianti Classico Gran Selezione»:
      
         Νομικό πλαίσιο:
      
      Εθνική νομοθεσία
      
         Τύπος επιπλέον προϋπόθεσης:
      
      Συμπληρωματικές διατάξεις σχετικά με την επισήμανση
      
         Περιγραφή της προϋπόθεσης:
      
      Σύμφωνα με το άρθρο 17 παράγραφος 7 του νομοθετικού διατάγματος αριθ. 61/2010, νυν άρθρο 41 παράγραφος 9 του νόμου αριθ. 238/2016, το διακριτικό στοιχείο του «Chianti Classico» είναι η εικόνα ενός μαύρου πετεινού, η οποία, από το 2005, πρέπει να εμφανίζεται σε όλες τις φιάλες οίνου Chianti Classico DOCG.
      Το εικονιστικό λογότυπο και η φράση «Gallo Nero» δεν μπορούν σε καμία περίπτωση να αντικαταστήσουν την ονομασία ΠΟΠ «Chianti Classico». Το εν λόγω σήμα αποτελεί απλώς ένα πρόσθετο στοιχείο που πρέπει να τοποθετείται στις φιάλες οίνου ΠΟΠ «Chianti Classico».
      
         Σύνδεσμος προς τις προδιαγραφές προϊόντος
      
      https://www.politicheagricole.it/flex/cm/pages/ServeBLOB.php/L/IT/IDPagina/8292